Jeg bestiller den 5/1-16 internet og TV, og får da at vide, at der vil komme en tekniker forbi inden 10 arbejdsdage (den 19/1-16), for at koble signalet til. Routeren vil blive sendt med det samme.

Den 7/1-16 modtager jeg routeren med posten, og installerer den med det samme. Internettet virkede øjeblikkeligt.

Den 11/1-16 stopper internettet pludselig med at virke, og kundeservice oplyser mig om, at der har været en tekniker forbi for at frakoble TV-signalet til de tidligere beboere i huset. Man kan ikke have internet når man ikke har et TV-signal.

Jeg er total uforstående overfor, at teknikeren ikke har koblet mit signal til, samtidig med at han har frakoblet signalet til de tidligere beboere, men kundeservice oplyser, at de to ting er adskilt administrativt. Her kunne Yousee ellers have sparret en tur for teknikeren, og jeg ville have hurtigere internet/TV-signal. De oplyser, at mit signal bliver tilkoblet senest den 19/1-16 (10 arbejdsdage efter bestilling), som først lovet.

Den 19/1-16 fungerer mit internet og TV stadigvæk ikke, og jeg ringer til kundeservice omkring kl. 19. De kan godt se, at der ikke har været en tekniker forbi for at åbne signalet, men de kan ikke se hvorfor. Medarbejderen fortæller, at han ikke kan gøre noget nu, da driftafdelingen går hjem kl. 16, men han tager en note, og lover at han vil tage fat i driftafdelingen i dag, den efterfølgende morgen, og sørge for at signalet bliver åbnet samme dag.

Da jeg den 20/1-16 er kommet hjem fra arbejde, kan jeg konstatere, at der stadigvæk ingen internet/TV er. Kundeservice kan igen blot konstatere, at der rigtigt nok ikke har været en tekniker ude at koble signalet til, men de kan ikke se hvorfor. Medarbejderen lover mig, ligesom medarbejderen i går, at han vil tage fat driftafdelingen (som igen er gået hjem kl. 16) i morgen, og sørge for at signalet bliver koblet til.

Samme aften modtager jeg et skriftligt svar fra en kundemedarbejder, som oplyser, at den 19/1-16 fejlagtigt er sat som TIDLIGST åbning og ikke SENEST åbning (Hvilket også forklarer, hvorfor teknikeren ikke åbnede for mit signal, samtidig med at han lukkede det gamle - hvorfor blev fejlen ikke opdaget på dét tidspunkt, hvor jeg også talte med kundeservice??). Han kan derfor ikke forså, hvordan kundeservice kan love mig en åbning den efterfølgende dag (nu i to tilfælde). Han nævner ingen løsning af problemet overhovedet, han konstaterer blot ovenstående!

Jeg har nu den 21/1-16 netop ringet til kundeservice igen igen, og medarbejderen jeg taler med, er ikke i stand til at rette den 19/1-16 fra tidligst til senest dato for åbning af signalet, så nogen bliver klar over, at det haster ualmindelig meget. Han kan ikke hjælpe mig mere er svaret, og jeg bliver i stedet for bedt om at ringe til driftafdelingen når de åbner kl. 10. Nu skal jeg altså selv ringe til driftafdelingen, i stedet for at det bare koordineres internt.

Driftafdelingen oplyser, som jeg nu godt ved i forvejen, at de ikke har fået noget som helst at vide om, at mit signal skal åbnes, før den 19/1-16 - som jo var senest dato. De tilbyder at lave en ekspress-åbning uden beregning, som sker indenfor to hverdage. De mener, at "der er stor chance for at det åbnes i morgen", den 22/1-16, og altså IKKE i dag, som lovet af kundeservice.

Signalet blev åbnet den 22/1-16, 13 arbejdsdage og mange opkald efter bestilling. Yousee har i et skriftligt svar efterfølgende oplyst, at jeg først betaler for internet/TV fra den 1/2-16.